Hovedpunkter i planen

Tobak væk fra disken

Tobaksprodukter og e-cigaretter skal være skjult på salgssteder, også på internettet, indtil en kunde efterspørger dem. Supermarkeder, kiosker og andre bestemmer selv, hvordan de vil skjule produkterne. Der vil dog være en undtagelse for fysiske butikker, der har specialiseret sig i salg af cigarer, pibetobak og e-cigaretter.

Skærpet reklameforbud

Både direkte og indirekte reklame for tobaksprodukter bliver forbudt. Det gælder også uddeling af produkter og kuponer.

Neutrale pakker

Alle cigaretpakker skal standardiseres. Det betyder, at producent og produktnavn må stå på pakken, men ikke logo mv.

Røgfri skoletid

I grundskolen bliver skoletiden røgfri. Det vil sige, at eleverne heller ikke må gå væk fra skolens område for at ryge. Dette gælder også for ungdomsuddannelser med elever under 18 år.

Forbud mod smag i e-cigaretter

Der bliver forbudt at sælge e-cigaretter med andre smage end tobak og mentol. Det komme også til at gælde tobaksvarer. Et forbud mod mentolcigaretter træder i kraft den 20. maj 2020.

Styrket kontrol og strengere straf

Kontrollen med, om købere af cigaretter m.v. er over 18 år, bliver skærpet. Bøden for at sælge til mindreårige hæves fra 10.000 kroner til 25.000 kroner første gang, det sker.

Kilde: Sundhedsministeriet.